**А сега, нешто сосема различно** (англиски: *And Now For Something Completely Different*) е првиот долгометражен филм на британската комичарска група Монти Пајтон. Се состои од одбрани и преработени скечеви од првите две сезони на телевизиската серија *Летечкиот Циркус на Монти Пајтон*.

Фразата од насловот е преземена од тогашните информативни емисии на *Би-Би-Си* кога следната емисија, водителот најчесто ја најавувал како *нешто сосема различно*, макар што често голема разлика не ни постоела меѓу прилозите. Питоновците ја преземаат фразата за да ја искористат во своите скечеви; нејзината употреба ја доведуваат до апсурд: водителот во бизарни ситуации неретко кажува реплика од типот на: "А сега, нешто сосема различно – човек со магнетофон во носот!". Филмот ја исмева фразата и преку самата употреба во својот наслов, бидејќи самиот филм се состои од веќе видени скечеви во серијата *Летечкиот Циркус на Монти Пајтон*, често поврзани со анимациите на Тери Гилијам. Скечевите ги вклучуваат овие ситуации:

* Читање на лажен унгарски речник со низа непристојни изрази.
* Здодевен странец му поставува непристојни прашања на еден човек во бар за неговата жена.
* Експедиција на Килиманџаро, чиј водач пати од неразбирливо ментално пореметување.
* *Музикални* стаорци.
* Најсмешната шега на светот која поради својата моќ се користи како воено оружје.
* Измамен купувач се обидува да врати мртов папагал во продавница.
* Песната на дрвосечачот.
* Драма во ресторан откако еден гостин пријавува валкана виљушка.
* Незадоволен сметководител што сака да стане скротувач на лавови.
* ТВ емисија што се занимава со уценување на пошироката јавност.
* Богати идиоти кои се натпреваруваат за титулата *Богат идиот на годината*.

Филмот бил идеја на Виктор Лаунс, кој во текот на снимањето предизвикал неколку недоразбирања, барајќи неговото име да биде изрезбано во камен како и на членовите на групата; Тери Гилијам на крајот го прифатил ова, но затоа имињата на другите членови ги напишал поинаку. Филмот е снимен со буџет од само 80.000 фунти.

Не поминува многу добро во кината: британската публика веќе го имала гледано понудениот материјал, а на американската, не ѝ бил интересен британскиот хумор; критиките исто така биле различни. Во САД филмот поминува подобро при своето второ прикажување, откако *Летечкиот Циркус на Монти Пајтон* почнал да се прикажува на американска телевизија. Со време популарноста му расте и денес, како и голем дел од другите *Пајтоновски проекти*, има култен статус.

Наводи
------

1. ↑  McCall, Douglas (2013-11-12). Monty Python: A Chronology, 1969-2012, 2d ed. p18. McFarland. ISBN 9780786478118.

Надворешни врски
----------------

 Викицитат има збирка цитати поврзани со: ***А сега, нешто сосема различно*** 
* *А сега, нешто сосема различно*  на Семрежната филмската база на податоци
* *А сега, нешто сосема различно* на Rotten Tomatoes Уредете го ова на Википодатоците

  


|  |  |
| --- | --- |
| Монти Пајтон |  |
| Членови | Греам Чепмен • Џон Клиз • Тери Гилијам • Ерик Ајдл • Тери Џонс • Мајкл Палин |  |
| Филмови и ТВ серии | *Летечкиот циркус на Монти Пајтон*  • *А сега, нешто сосема различно*  • *Монти Пајтон и Светиот Грал*  • *Житието на Брајан според Монти Пајтон*  • *Монти Пајтон во живо на Холивуд Боул*  • *Смислата на животот* |  |